Naujienų pelkė
Naujienų pelkė – buvusi pelkė, plytėjusi Trakų ir Varėnos rajonuose, 10 km į pietryčius nuo Rūdiškių, Rūdninkų girioje. Šios žemapelkės plotas siekė 31,6 km², ilgis – apytikriai 13 km (iš rytų į vakarus). Nesupelkėjusių salų plotas sudarė 2,5 km². Per Naujienų pelkę tekėjo keletas Merkio intakų – Lukna, Cirvija, Onupis, Graužupis. Didelėje pelkės dalyje augo miškai, jos pakraščiuose būta kultūrinių pievų. Pelkę nusausinus, susiformavo didelė lyguma, joje dirbami laukai, ganyklos, kultūrinės pievos. 1981 m. duomenimis, durpių ištekliai siekė 37,4 mln. m³.